**Tlačová správa**

Kontakt pre médiá:

Katarína Sekulová

EY

Tel.: +421 233 339 255

Mobil: +421 903 212 080

E-mail: katarina.sekulova@sk.ey.com

**Spoločnosti EY a Equidato na konferencii NEWMATEC 2018 predstavia jedinečný koncept využitia technológie blockchain v oblasti podpory riadenia dodávateľského reťazca pre automobilový priemysel**

**Spoločnosti Ernst & Young (EY) a Equidato Technologies AG (Equidato) s potešením oznamujú, že na fóre NEWMATEC 2018 (13. – 14. 3. 2018, hotel Partizán Tále) spoločne predstavia koncept riešenia podpory riadenia dodávateľského reťazca v automobilovom priemysle na báze technológie blockchain.**

Jednou z najväčších výziev, ktorej v súčasnosti výrobcovia automobilov musia čeliť, je nepochybne riadenie dodávateľských vzťahov. Výrobcovia a veľkí dodávatelia na vyšších úrovniach dodávateľského reťazca využívajú typicky robustné ERP systémy, dodávatelia na nižších stupňoch reťazca väčšinou menej sofistikované systémy či dokonca kancelárske aplikácie. Heterogénnosť a (ne)prepojenosť IT prostredí a nedostatočná vizibilita relevantných informácií medzi jednotlivými účastníkmi dodávateľského reťazca sú hlavné technické problémy, na ktoré treba reagovať.

Ako jedno z možných riešení sa javí využitie inovatívnej technológie blockchain, ktorá prináša možnosti zdieľaného registra transakcií, zabezpečenie dôvery bez potreby centrálnej autority, princíp distribuovaného konsenzu, presnú časovú značku a v neposlednom rade je schopná zabezpečiť dostupnosť, škálovateľnosť, nezvratnosť a spätnú overiteľnosť transakcií prostredníctvom najmodernejších kryptografických algoritmov.

Na konkrétnom koncepte využitia technológie blockchain v riadení dodávateľského reťazca v automobilovom priemysle spoločne pracujú spoločnosti EY, jedna z najvýznamnejších globálnych poradenských spoločností na svete, a Equidato, technologická spoločnosť vyvíjajúca pokročilú platformu SophiaTX Blockchain zameranú na integráciu technológie blockchain s podnikovými systémami typu ERP. Spoločnosti plánujú svoj koncept predstaviť na konferencii NEWMATEC 2018, ktorá sa uskutoční v dňoch 13. a 14. marca 2018 v hoteli Partizán na Táloch.

*„Slovensko je významnou krajinou v produkcii automobilov. Je domovom kľúčových výrobných miest prevádzkovaných spoločnosťami Volkswagen, Kia Motors a PSA Peugeot Citroën, ku ktorým pribudne Jaguar Land Rover v druhej polovici roka 2018. Konferencia NEWMATEC 2018 ponúka výbornú príležitosť na predstavenie nášho inovatívneho konceptu, keďže ide o rešpektované znalostné fórum zamerané na nové materiály, technológie a inovácie určujúce trendy v automobilovom priemysle. Prihliadajúc na skutočnosť, že na konferencii sa zúčastnia zástupcovia výrobcov automobilov a širokej palety dodávateľov automobilových súčiastok, nemohli sme na demonštrovanie našej vízie vybrať lepšie podujatie,“* vysvetľuje **Jaroslav Kačina**, generálny riaditeľ spoločnosti Equidato.

Hlavnou pridanou hodnotou spoločného projektu EY a Equidato je transparentnosť v riadení dodávateľského reťazca, ktorá do celkového procesu vnáša viac efektívnosti a nezanedbateľný potenciál pre úsporu nákladov. Riešenie sa sústredí na objednávateľsko-dodávateľský cyklus automobilových súčiastok, umožňujúci „viditeľnosť“ relevantných informácií pre všetky zapojené subjekty (výrobcov automobilov a dodávateľov všetkých úrovní) s cieľom zlepšiť ich individuálne, ale aj spoločné rozhodovanie. Od budúceho riešenia sa očakáva zníženie nadbytočných nákladov spojených s oneskoreniami, vynechaním, nepresnosťami, nezrovnalosťami či presúvaním problému na partnera z inej úrovne dodávateľského reťazca. Výsledkom by tak malo byť zníženie ceny konečného produktu a zvýšenie konkurencieschopnosti na trhu.

Okrem toho budúce riešenie ponúkne ďalšie výhody, ako prístup všetkých subjektov k aktuálnym a spoľahlivým údajom o udalostiach v dodávateľskom reťazci, harmonizácia údajov z rôznych ERP systémov, adresnejšie nastavovanie výrobných plánov zo strany OEM tovární, lepšia overiteľnosť toku tovarov so zreteľom na princíp „just in time“, optimalizácia stavu zásob a v neposlednom rade aj zlepšenie schopnosti celého dodávateľského reťazca reagovať na zmeny objednávok či analyzovať príčiny dodávateľských výkyvov. Riešenie má dokonca potenciál využiť údaje uložené v sieti blockchain ako základ na vytváranie účtovných záznamov v rámci tzv. cyklu order-to-pay (objednávka, dodací list, akceptačný protokol, faktúra).

„*Za najväčší prínos nášho spoločného úsilia považujem snúbenie hlbokého technologického know-how Equidato s globálnym konzultantským potenciálom spoločnosti EY, ktoré vyústilo do unikátneho konceptu uplatnenia disruptívnej technológie blockchain a jej integrácie s ERP riešeniami v oblasti riadenia a monitorovania dodávateľského reťazca v automobilovom odvetví. Ani prinajmenšom nepochybujem o tom, že táto fantastická kombinácia technologického a poradenského umenia bude zaujímavá nielen pre samotných výrobcov automobilov, ale aj pre všetky podniky, ktoré sú súčasťou košatého automotive reťazca nielen na území Slovenskej republiky,“* konštatuje **Peter Borák**, partner pre poradenstvo v oblasti kybernetickej bezpečnosti spoločnosti EY na Slovensku.

**Informácie o Equidato**

*Equidato Technologies AG je spoločnosť, ktorá sa zameriava na integráciu technológie blockchain s podnikovými aplikáciami, ako aj technológiami, ako sú IoT senzory, inteligentná tlač a ďalšie pokročilé technológie formujúce IT ekosystém budúcnosti. Equidato Technologies AG je autorom platformy SophiaTX Blockchain, unikátnej platformy zameranej na integráciu blockchain so SAP a ďalšími významnými ERP, CRM a SCM systémami, ktorá rozširuje možnosti podnikových aplikácií o technológie blockchain.*

**Informácie o EY**

*EY patrí medzi najvýznamnejšie celosvetové firmy poskytujúce odborné poradenské služby v oblasti auditu a daňového, transakčného a podnikového poradenstva. Našimi názormi a kvalitou služieb prispievame k budovaniu dôvery v kapitálové trhy a ekonomiky celého sveta. Podporujeme rozvoj popredných lídrov, ktorých spája dôraz na kvalitu poskytovaných služieb vo vzťahu k všetkým zainteresovaným skupinám. V tom je náš hlavný prínos k lepšie fungujúcemu svetu pre našich ľudí, klientov a širšiu komunitu.*

*Označenie EY sa vzťahuje na celosvetovú organizáciu spoločností, ktorej riadiacou spoločnosťou je britská Ernst & Young Global Limited. Každá členská spoločnosť je nezávislým právnym subjektom. Ernst & Young Global Limited neposkytuje služby priamo klientom. Ďalšie informácie nájdete na našich webových stránkach* [*www.ey.com*](http://www.ey.com)*.*

*Túto tlačovú správu vydala EYGM Limited, člen globálnej organizácie EY, ktorá tiež neposkytuje služby klientom.*